MSCIเพิ่มหุ้นไทย
เฟ้น26หุ้นคำนวณดัชนีต่างชาติต้องซื้อ  ทรีนีตี้ปาเป้าให้เก็บรอโกยกำไรก้อนโต
17 พ.ค. 2556

เฟ้น26หุ้นคำนวณดัชนีต่างชาติต้องซื้อ  ทรีนีตี้ปาเป้าให้เก็บรอโกยกำไรก้อนโต
MSCI เพิ่มน้ำหนักหุ้นไทย 4 หุ้นใหญ่ 20 หุ้นเล็ก รวม 6.4 แสนล้านเข้าวินรอบนี้ แนะช็อปเก็บโกยกำไร 
บริษัท มอร์แกนสแตนเลย์ ประกาศให้หุ้นขนาดใหญ่ของไทยจำนวน 4 บริษัทเข้าสู่การคำนวณดัชนี MSCI Global Standard ได้แก่ บริษัท โฮม โปรดักส์ เซ็นเตอร์ (HMPRO) บริษัท ไมเนอร์ อินเตอร์เนชั่นแนล (MINT) บริษัท ชิน คอร์ปอเรชั่น (INTUCH ) และบริษัท ทรู คอร์ปอเรชั่น (TRUE) โดยไม่หุ้นที่ถูกคัดออกเลย
สำหรับหุ้นตัวเล็กเข้ารอบนี้จำนวน 20 บริษัท มีเพียง 3 บริษัทถูกคัดออก คือ บริษัท กรุงเทพประกันชีวิต (BLA) บริษัท บีทีเอส กรุ๊ป โฮลดิ้งส์ (BTS) และบริษัท วีนิไทย (VNT) 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า หุ้นทั้ง 4 ตัว อยู่ในกลุ่มดัชนี SET50 ทั้งหมด และมีมูลค่าหลักทรัพย์ตามราคาตลาด (มาร์เก็ตแคป) รวมกัน 641,009 ล้านบาท ทั้งนี้ นับตั้งแต่วันที่ 1 มิ.ย. 2556 เป็นต้นไป จะมีหุ้นไทยที่คำนวณอยู่ในดัชนี MSCI Global Standard Indices รวมทั้งสิ้น 26 หลักทรัพย์
“หุ้นไทยที่ถูกนำเข้าไปคำนวณดัชนี MSCI มีเพิ่มขึ้นอย่างต่อเนื่อง ในช่วง 12 ปีที่ผ่านมา ซึ่งจะช่วยผลักดันให้ผู้ลงทุนต่างประเทศสนใจเพิ่มน้ำหนักการลงทุนมากยิ่งขึ้น และยังสะท้อนให้เห็นว่าบริษัทในตลาดหุ้นไทยมีขนาดใหญ่ มีคุณภาพ และมีสภาพคล่องมากขึ้น” นายจรัมพร กล่าว 
บริษัทหลักทรัพย์ ทรีนีตี้ เปิดเผยว่า จากการศึกษาย้อนหลังตั้งแต่ปี 2551 พบว่า หุ้นที่ถูกคัดเลือกเข้าสู่ดัชนีราคามักจะดีกว่าตลาดอย่างมีนัยสำคัญ โดยหุ้นตัวใหญ่ให้ผลตอบแทนเฉลี่ยสูงกว่าตลาด 12% ส่วนหุ้นตัวเล็กให้สูงกว่าตลาด 3.5% ดังนั้น จึงแนะนำให้นักลงทุนเข้าสะสมหุ้นเหล่านี้ 
ขณะเดียวกันหุ้นที่ถูกตัดออกจากการคำนวณมักจะปรับตัวลงต่ำกว่าตลาด 3% จึงแนะนำให้นักลงทุนขายชอร์ตหุ้น เพื่อคาดหวังผลตอบแทนที่ดีกว่าตลาดอยู่ที่ระดับ 3%
ทั้งนี้ หุ้นที่รอบใหม่จะมีผลบังคับใช้ในวันที่ 3 มิ.ย. 2556 ซึ่งจะทำให้กองทุน Index Fund ทั่วโลกที่มีการลงทุนอ้างอิงกับดัชนี MSCI Thailand นี้ จะต้องปรับตะกร้าหุ้นในพอร์ตใหม่ในช่วงเย็นของวันที่ 31 พ.ค.นี้ 
นายชานนท์ เรืองกฤตยา ประธานเจ้าหน้าที่บริหารและกรรมการผู้จัดการใหญ่ บริษัท อนันดา ดีเวลลอปเม้นท์ (ANAN) ซึ่งบริษัทเพิ่งเข้าจดทะเบียนในตลาดหลักทรัพย์ เมื่อวันที่ 7 ธ.ค. 2555 และได้รับเลือกเข้า MSCI รอบนี้ กล่าวว่า เพิ่งทราบข่าวดีและเซอร์ไพรส์มาก ซึ่งน่าจะทำให้หุ้น ANAN ได้รับความสนใจมากขึ้น แต่ยังไม่ทราบว่าใช้เกณฑ์อะไรบ้างในการคัดเลือกหุ้นที่ใช้คำนวณดัชนี MSCI
สำหรับผลงานในไตรมาสแรกปีนี้ บริษัทพลิกเป็นกำไรสุทธิ 4.88 ล้านบาท เทียบกับไตรมาสเดียวกันของปีก่อนที่ขาดทุนสุทธิ 258.21 ล้านบาท สาเหตุหลักมาจากรายได้ 1,050.47 ล้านบาท พุ่งขึ้น 171%
“ยินดีเป็นอย่างยิ่งกับผลกำไร ส่วนหนึ่งเป็นเพราะสามารถดำเนินงานได้ตามแผนธุรกิจที่ได้วางไว้ ประกอบกับได้รับอานิสงส์จากการเข้าตลาดหุ้น เรายังคงผลักดันธุรกิจและผลประกอบการเติบโตอย่างแข็งแกร่งอันจะนำไปสู่การสร้างผลตอบแทนที่ดีในอนาคต” นายชานนท์ กล่าว